Nissan va lansa 30 de modele noi până în 2027, dintre care 16 electrice și hibride
Nissan a declarat luni că intenționează să lanseze 30 de noi modele de mașini până în martie 2027, inclusiv 16 electrice și hibride, și să crească vânzările globale cu un milion de mașini, reducând în același timp costurile, transmite agenția Reuters.
Constructorul auto japonez vizează acum o marjă operațională de peste 6% și o rentabilitate totală pentru acționari de peste 30% până în martie 2027, a precizat acesta într-o actualizare a strategiei sale pe termen mediu.
De asemenea, Nissan vrea să reducă costul următoarei generații de mașini electrice (EV) cu 30% pentru a-l apropia de cel al modelelor cu motoare cu combustie până în 2030.
Compania se așteaptă ca vehiculele electrificate, care includ hibrizii, să reprezinte 60% din vânzările globale până la sfârșitul deceniului, față de obiectivul de 55% publicat în februarie 2023.
Nissan a fost un pionier al vehiculelor electrice cu modelul Leaf, dar eforturile sale în acest domeniu au fost eclipsate de rivalul american Tesla și de liderul chinez BYD, inclusiv pe cea mai mare piață auto din lume, China.
Confruntate cu o concurență acerbă, Nissan și rivalul său național Honda Motor au declarat luna aceasta că iau în considerare un parteneriat strategic pentru a colabora în special în domeniul componentelor pentru vehicule electrice.
Constructorul auto a mai spus că va explora noi parteneriate în Japonia și Statele Unite, continuând în același timp să își dezvolte alianța cu Renault și Mitsubishi în Europa, America Latină, Asean și India.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank